Zabezpečenie účasti delegácie Slovenskej republiky na  11. zasadnutí Generálnej konferencie UNIDO

V dňoch 28. novembra až 2. decembra 2005 sa vo Viedni uskutoční  11. zasadnutie Generálnej konferencie UNIDO, ktoré má zhodnotiť aktivity organizácie za posledné dva roky,  spresniť a vytýčiť ciele na najbližšie obdobie a tiež v dlhodobej perspektíve posúdením návrhu dlhodobej strategickej vízie organizácie. 

Program konferencie

1.	otvorenie 
2.	voľba vedenia konferencie
3.	prijatie programu rokovania
4.	organizácia práce
5.	poverovacie listiny zástupcov, delegátov konferencie
6.	voľba do  orgánov konferencie
-	Rada priemyselného rozvoja
-	Programový a rozpočtový výbor
7.	výročná správa generálneho riaditeľa o aktivitách organizácie v rokoch 
      2003 - 2004
8.	správa Rady priemyselného rozvoja o 28., 29. a 30. zasadaní Rady
9.	fórum o otázkach priemyselného rozvoja

10.	finančné záležitosti
-	príspevková škála členských štátov
-	finančná situácia UNIDO
-	fond prevádzkového kapitálu
-	doplnkové návrhy rozpočtu na dvojročné obdobie 2004 - 2005 na zvýšenie bezpečnosti
-	menovanie externého audítora
-    príloha k finančným pravidlám

11.	realizácia strednodobého rámcového programu na roky 2004 - 2007
12.	strednodobý rámcový program na roky 2006 - 2009
13.	 dlhodobá strategická vízia
14.	program a rozpočet, 2006 - 2007
15.	realizácia Dohody o spolupráci s UNDP
16.	výbor pre dôchodkové zabezpečenie personálu UNIDO
17.	záležitosti týkajúce sa medzivládnych, mimovládnych, vládnych a iných organizácií
18.	menovanie generálneho riaditeľa
19.	dátum a miesto 12 . zasadnutia Generálnej konferencie
20.	záver zasadnutia

Smernica pre postup delegácie Slovenskej republiky na  11. zasadnutí Generálnej konferencie UNIDO

Delegácia Slovenskej republiky sa bude pri prerokovávaní jednotlivých bodov programu                 na  11. zasadnutí Generálnej konferencie UNIDO pridržiavať nasledovných postojov:

1.	Rešpektujúc platné dokumenty OSN a UNIDO, ktoré Slovenská republika podpísala a závery celosvetových konferencií organizovaných OSN bude delegácia Slovenskej republiky vo svojich stanoviskách presadzovať a podporovať trendy smerujúce k dosiahnutiu trvalo udržateľného rozvoja hospodárstva v globálnom meradle. 

2.	Svoje postoje počas 11. zasadnutia Generálnej konferencie UNIDO bude koordinovať s ostatnými členskými krajinami  Európskej únie.

3.	Delegácia SR bude ako nový donorský štát UNIDO sledovať trendy rozvojových programov UNIDO s možnosťou ich aplikácie na projekty rozvojovej pomoci SR v rámci UNIDO.

4.	Delegácia bude zdôrazňovať pozitívny prístup Slovenskej republiky k súčasným trendom prehlbovania medzinárodnej spolupráce v oblasti riešenia vzájomných vzťahov rozvoja hospodárstva a životného prostredia. 

5. 	Delegácia SR bude podporovať postoje ostatných štátov a najmä transformujúcich sa krajín, ktoré nie sú v rozpore so záujmami SR a  ktoré budú v súlade s cieľmi a programovými dokumentmi UNIDO.

6. Delegácia Slovenskej republiky bude prihliadať na podnety jednotlivých štátov pri presadzovaní celkových záujmov EÚ v oblasti rozvoja priemyslu a životného prostredia, ktoré smerujú k dosiahnutiu trvalo udržateľného rozvoja hospodárstva. 

7. 	Delegácia Slovenskej republiky bude podporovať spoločný postup členských štátov UNIDO pri riešení problémov formulovaných v zámeroch  Miléniových rozvojových cieľov, strednodobom rámcovom programe na roky 2004 - 2007 a presadzovaní globálnej stratégie trvalo udržateľného rozvoja hospodárstva. V tomto zmysle podporí prijatie takej dlhodobej strategickej vízie organizácie, ktorá vytvorí predpoklady pre efektívne dosiahnutie uvedených cieľov a zámerov na základe využitia doterajších skúseností UNIDO a jeho komparatívnych výhod.

8.	Delegácia Slovenskej republiky sa svojimi činnosťami v rámci zasadnutia bude snažiť prispieť čo najväčšou mierou k dosiahnutiu porozumenia a konsenzu v prípadných sporných otázkach medzi členskými krajinami UNIDO, a tak sa bude podieľať na úspešnom priebehu  konferencie.